### Resumé

Vejle Kommune har modtaget en del forespørgsler om etablering af store solcellanlæg i det åbne land. I øjeblikket er der planlagt for to store anlæg ved [adresse] og [adresse], og sammen med de tre energiparker ved [adresse], [adresse] og [adresse], som byrådet har valgt, at kommunens planlægning skal fokusere på, forventes klimaplanens mål at være opfyldt i 2030. Forvaltningen foreslår derfor, at det midlertidige stop for planlægning af nye solcelleanlæg forlænges.

### Sagsfremstilling

I 2023 indførte kommunen et midlertidigt stop for planlægning af store solcelleanlæg i det åbne land. I stedet skulle der fokuseres på at skabe rammerne for tre større energiparker ved [adresse], [adresse] og [adresse]. Teknisk Udvalg besluttede den 19. marts 2024 at forlænge stoppet med et år. De tre førnævnte projekter vil sammen med de planlagte solcelleanlæg ved [adresse] og Ringive gøre, at målet om lokalt produceret vedvarende energi vil være opfyldt i 2030 i forhold til det forventede energiforbrug. Forventningen til energiforbruget kan ændre sig, men lige nu ser det ud til, at målet nås med en god margin. Forvaltningen vil give en kort orientering på mødet om status for planlægningen af de tre energiparker.

Forvaltningen foreslår, at det midlertidige stop for planlægning af store solcelleanlæg forlænges, og at det i givet fald drøftes på mødet, hvor længe stoppet skal gælde.

Kommunen har gennem de senere år modtaget en del henvendelser om arealer, der ønskes udnyttet til solcelleanlæg. Forvaltningen har forud for denne politiske behandling skrevet til ansøgerne for at bede dem om at bekræfte, at de stadigvæk ønsker deres forespørgsel/ansøgning opretholdt. Der er kommet positive tilbagemeldinger på otte områder, hvoraf to af områderne er kommet til siden marts 2024, se bilag.

Forvaltningen har lavet en foreløbig screening af arealerne i forhold til landskabsinteresser og forhold til naboer. Arealerne er blevet karakteriserede som egnede, måske-egnede og uegnede. I de politiske proces-og prioriteringsprincipper for VE-anlæg, som byrådet besluttede i 2023, indgår et kriterium om geografisk spredning af anlæggene. Det bør drøftes, om det giver anledning til at sortere forslag til placeringer fra, som ligger tæt på allerede planlagte solcelleanlæg eller de kommende energiparker, som byrådet har valgt at fokusere på.

Forud for mødet i Teknisk Udvalg er Klima-, Natur-og Miljøudvalget blevet orienteret om sagen, og bemærkninger herfra vil blive overleveret mundtligt på mødet.

### Klima og resiliensvurdering

Selvom der foreslås en forlængelse af det midlertidige stop for store solcelleanlæg i det åbne land, vil klimaplanens mål for produktion af el fra solcelleanlæg blive mere end opfyldt.

### Sagens videre forløb

Sagen skal behandles af Teknisk Udvalg.

Sagen er forud for mødet i Teknisk Udvalg sendt til orientering i Klim-, Natur- og Miljøudvalget.

### Indstilling Teknik- og Miljødirektøren indstiller

**at** det midlertidige stop for planlægning af nye, store solcelleanlæg forlænges, og

**at** det drøftes, om nogle af forslagene til arealer til solcelleanlæg skal sorteres fra.

### Beslutning

Udvalget godkendte 1. at og besluttede at 2. at skal behandles på et senere møde.